b"\n_START_ARTICLE_\nJust Oliveras i Prats\n_START_SECTION_\nBiografia\n_START_PARAGRAPH_\nPertanyia a una fam\xc3\xadlia benestant arrelada a la ciutat des del segle XVII. El seu pare, Just Oliveras i Ar\xc3\xbas, era propietari de terres i comerciant de cereals. De ben jove s'afili\xc3\xa0 a la Lliga Regionalista i el 1907, juntament amb els seus germans, va promoure el segon eixample de l'Hospitalet urbanitzant la finca de cal Tres, propietat de la fam\xc3\xadlia, de la que en sortiria l'actual Rambla Just Oliveras, batejada aix\xc3\xad en honor seu. Arran d'aix\xc3\xb2 aconsegu\xc3\xad ser nomenat cap de la secci\xc3\xb3 local de la Lliga Regionalista, amb la que fou escollit regidor de l'ajuntament de l'Hospitalet de Llobregat en les eleccions municipals de 1914. L'1 de gener de 1916 fou escollit alcalde per primer cop, per\xc3\xb2 el 16 de mar\xc3\xa7 del mateix any fou destitu\xc3\xaft. Fou escollit alcalde novament en 1918, i va mantenir el c\xc3\xa0rrec fins que fou destitu\xc3\xaft en proclamar-se la dictadura de Primo de Rivera en 1923._NEWLINE_Duran els anys 1920 es va dedicar activament al m\xc3\xb3n empresarial gr\xc3\xa0cies a la bona marxa del negoci del seu pare i la dot aportada per la seva esposa, Josefa Durban i Casas. El 6 d'agost de 1921 va inaugurar la l\xc3\xadnia d'autobusos entre l'Hospitalet i la pla\xc3\xa7a d'Espanya de Barcelona. El 1927 adopt\xc3\xa0 la forma de societat an\xc3\xb2nima Oliveras SA i va connectar viatges amb Cornell\xc3\xa0 de Llobregat, Sant Boi de Llobregat i Sant Feliu de Llobregat._NEWLINE_Amb la caiguda de la dictadura, el 5 de mar\xc3\xa7 de 1930, Just Oliveras fou escollit de nou alcalde de l'Hospitalet i ocup\xc3\xa0 el c\xc3\xa0rrec fins al 14 d\xe2\x80\x99abril de 1931, quan a les eleccions municipals espanyoles de 1931 va guanyar l'alcaldia Esquerra Republicana de Catalunya. Durant els anys de la Segona Rep\xc3\xbablica Espanyola va compaginar els seus negocis amb el seu c\xc3\xa0rrec de regidor per la Lliga Catalana a l'ajuntament."